Ako je suditi po fotografijama koje nam je poslao čitatelj, u gradu možete slobodno držati bilo koju domaću ili divlju životinju baš kao i naš sugrađanin Vladimir Benac sa Zvončaca koji već duže vrijeme, bez ikakve zapreke, kao kućne ljubimce drži vepra i sokola!

Te životinje već su općepoznate u gradu, naročito u tom kvartu kojim se lani, kako smo pisali, "prošetao" mladi vepar, sada već dobro ugojen kako se vidi na fotografiji. U svakom slučaju, nitko od nadležnih se baš i ne sekira oko toga.

U potrazi za odgovorom tko je uopće nadležan u ovom slučaju, lutali smo danima od ministarstva do ministarstva, komunalaca i slova zakona, no precizan odgovor nitko nam nije mogao dati.

Naime, prema važećoj Odluci o komunalnom redu, u gradskim četvrtima nije predviđeno držanje domaćih, a kamoli divljih životinja, a o postupanju prema njima vezana je posebna odluka iz 2005. koja nije dostupna javnosti.

Ministarstvo kulture na svojim stranicama ima odredbe koje se odnose na Zakon o zaštiti prirode po kojem je "zabranjeno životinje divljih svojti držati u zatočeništvu u neprikladnim uvjetima i bez odgovarajuće skrbi", dok se vlasnici tih životinja moraju javiti ministarstvu u roku 30 dana po stjecanju vlasništva nad tim životinjama.

U daljnjoj potrazi došli smo do Ministarstva poljoprivrede gdje odgovorni tvrde kako je za divlje i egzotične životinje u svojstvu kućnih ljubimaca u većini slučajeva (!) također nadležno Ministarstvo zaštite okoliša i prirode.

- Međutim, ako se životinja nalazi na popisu divljači temeljem Zakona o lovstvu, posjednik je dužan imati dokaz o podrijetlu životinje, odnosno potvrdu o podrijetlu divljači ili račun, koji je dužan dati na uvid lovnom inspektoru. Uloga komunalnih redara ovisi o tome na koji način im je Grad Split odredio djelokrug, ali i kako je propisao način, mjesto, vrstu i broj kućnih ljubimaca koji je stanovnicima dopušteno imati. O svim tim okolnostima ovisi koji će se propis primjenjivati i koja će inspekcija postupati u pojedinom slučaju - objasnili su nam iz Ministarstva poljoprivrede.

Na koncu, došli smo i do Ministarstva zaštite okoliša i prirode odakle su nam odgovorili kako izdaju dopuštenja za uzgoj strogo zaštićenih i stranih vrsta, ne za njihovo držanje za što je nadležnost - Ministarstva poljoprivrede, odnosno njihove Uprave za veterinarstvo!

U toj mreži zakona, pravilnika, inspekcija i sličnog teško da se itko može snaći, pa nije čudno je što u gradskoj sredini zapravo prihvatljivo držati divlje životinje!